P9_TA(2022)0139

Il-ksib tal-indipendenza ekonomika tan-nisa permezz tal-intraprenditorija u tal-impjieg indipendenti

Riżoluzzjoni tal-Parlament Ewropew tat-3 ta' Mejju 2022 dwar il-ksib tal-indipendenza ekonomika tan-nisa permezz tal-intraprenditorija u tal-impjieg indipendenti (2021/2080(INI))

(2022/C 465/05)

Il-Parlament Ewropew,

— wara li kkunsidra l-Artikoli 2 u 3(3) tat-Trattat dwar l-Unjoni Ewropea u l-Artikolu 8 tat-Trattat dwar il-Funzjonament tal-Unjoni Ewropea,

— wara li kkunsidra l-Artikoli 21(1), 23 u 33(2) tal-Karta tad-Drittijiet Fundamentali tal-Unjoni Ewropea,

— wara li kkunsidra l-komunikazzjoni tal-Kummissjoni tal-5 ta' Marzu 2020 intitolata “Unjoni ta' Ugwaljanza: Strateġija ta' Ugwaljanza Bejn is-Sessi għall-2020-2025” (COM(2020)0152),

— wara li kkunsidra l-komunikazzjoni tal-Kummissjoni tal-10 ta' Marzu 2020 bit-titlu “Strateġija għall-SMEs għal Ewropa sostenibbli u diġitali” (COM(2020)0103),

— wara li kkunsidra l-komunikazzjoni tal-Kummissjoni tal-1 ta' Lulju 2020 bit-titolu “Aġenda għall-Ħiliet għall-Ewropa għall-kompetittività sostenibbli, il-ġustizzja soċjali u r-reżiljenza” (COM(2020)0274),

— wara li kkunsidra l-komunikazzjoni tal-Kummissjoni tat-3 ta' Marzu 2021 bit-titolu “Unjoni ta' Ugwaljanza: Strateġija dwar id-Drittijiet tal-Persuni b'Diżabilità 2021-2030” (COM(2021)0101),

— wara li kkunsidra l-istudju tad-Direttorat Ġenerali tal-Kummissjoni għan-Networks tal-Komunikazzjonijiet, il-Kontenut u t-Teknoloġija tal-2020 bit-titolu “Women in the Digital Age” (In-Nisa fl-Era Diġitali),

— wara li kkunsidra r-riżoluzzjoni tiegħu tad-19 ta' Jannar 2016 dwar fatturi esterni li jirrappreżentaw ostakoli għall-intraprenditorija femminili Ewropea (1),

— wara li kkunsidra r-riżoluzzjoni tiegħu tat-28 ta' April 2016 dwar l-ugwaljanza bejn is-sessi u l-għoti ta' setgħa lin-nisa fl-era diġitali (2),

— wara li kkunsidra r-riżoluzzjoni tiegħu tat-3 ta' Ottubru 2017 dwar it-tisħiħ tal-pożizzjoni ekonomika tan-nisa fis-setturi privati u pubbliċi fl-UE (3),

— wara li kkunsidra r-riżoluzzjoni tiegħu tas-17 ta' April 2018 dwar l-emanċipazzjoni tan-nisa u tat-tfajliet permezz tas-settur diġitali (4),

— wara li kkunsidra r-riżoluzzjoni tiegħu tal-21 ta' Jannar 2021 bit-titolu “Tnaqqis tad-disparità bejn il-ġeneri fil-qasam diġitali: il-parteċipazzjoni tan-nisa fl-ekonomija diġitali” (5),

— wara li kkunsidra r-riżoluzzjoni tiegħu tal-21 ta' Jannar 2021 dwar il-perspettiva tal-ġeneru fil-kriżi tal-COVID-19 u fil-perjodu ta' wara l-kriżi (6),

— wara li kkunsidra r-riżoluzzjoni tiegħu tal-21 ta' Jannar 2021 dwar l-Istrateġija tal-UE għall-Ugwaljanza bejn il-Ġeneri (7),

— wara li kkunsidra r-riżoluzzjoni tiegħu tal-10 ta' Ġunju 2021 dwar it-tħeġġiġ tal-ugwaljanza bejn il-ġeneri fl-edukazzjoni u l-karrieri fl-oqsma tax-xjenza, tat-teknoloġija, tal-inġinerija u tal-matematika (STEM) (8),

— wara li kkunsidra l-istudju bit-titolu “The Professional Status of Rural Women in the EU” (L-Istatus Professjonali tan-Nisa Rurali fl-UE) ippubblikat mid-Dipartiment Tematiku għad-Drittijiet taċ-Ċittadini u l-Affarijiet Kostituzzjonali tad-Direttorat Ġenerali għall-Politiki Interni f'Mejju 2019,

— wara li kkunsidra l-istudju bit-titolu “Enhancing economic Empowerment through Entrepreneurship and Business Leadership in OECD Countries” (It-Tisħiħ tal-Awtonomizzazzjoni Ekonomika tan-Nisa permezz tal-Intraprenditorija u t-Tmexxija tan-Negozju fil-Pajjiżi tal-OECD) ippubblikat mid-Direttorat għall-Impjiegi, ix-Xogħol u l-Affarijiet Soċjali tal-Organizzazzjoni għall-Kooperazzjoni u l-Iżvilupp Ekonomiċi (OECD) fl-2014,

— wara li kkunsidra l-istudju bit-titolu “International Survey of Adult Financial Literacy” (Stħarriġ Internazzjonali tal-Litteriżmu Finanzjarju tal-Adulti) ippubblikat mill-OECD fl-2020,

— Wara li kkunsidra l-Kapitolu 2 tal-istudju bit-titolu “The Missing Entrepreneurs 2019: Policies for Inclusive Entrepreneurship” (L-Imprendituri Nieqsa 2019: Politiki għal Intraprenditorija Inklużiva) ippubblikat mill-OECD f'Diċembru 2019,

— wara li kkunsidra l-Indiċi tal-Ugwaljanza bejn il-Ġeneri tal-2020 tal-Istitut Ewropew għall-Ugwaljanza bejn is-Sessi (l-EIGE),

— wara li kkunsidra l-Artikolu 6 tal-Konvenzjoni tan-Nazzjonijiet Uniti dwar id-drittijiet tal-persuni b'diżabilità,

— wara li kkunsidra l-Għanijiet ta' Żvilupp Sostenibbli tan-Nazzjonijiet Uniti (SDGs),

— wara li kkunsidra t-tabella ta' valutazzjoni dwar in-Nisa fl-Era Diġitali,

— wara li kkunsidra l-istudju intitolat “Women's entrepreneurship and self-employment, including aspects of gendered Corporate Social Responsibility” (L-intraprenditorija u l-impjieg indipendenti tan-nisa, inklużi aspetti tar-Responsabilità Soċjali Korporattiva relatati mal-ġeneru), ippubblikat mid-Dipartiment Tematiku għad-Drittijiet taċ-Ċittadini u l-Affarijiet Kostituzzjonali tad-Direttorat Ġenerali għall-Politiki Interni tiegħu f'Mejju 2020,

— wara li kkunsidra l-istudju bit-titolu “Funding women entrepreneurs – How to empower growth” (Il-finanzjament tal-imprendituri nisa – Kif għandu jiġi abilitat it-tkabbir), ippubblikat mis-Servizzi ta' Konsulenza tal-InnovFin (Finanzjament tal-UE għall-Innovaturi) tal-Bank Ewropew tal-Investiment f'Ġunju 2020,

— wara li kkunsidra l-Artikolu 54 tar-Regoli ta' Proċedura tiegħu,

— wara li kkunsidra r-rapport tal-Kumitat għad-Drittijiet tan-Nisa u l-Ugwaljanza bejn is-Sessi (A9-0096/2022),

A. billi l-ugwaljanza bejn il-ġeneri hija valur fundamentali u objettiv ewlieni tal-UE u prekundizzjoni bażika għat-tgawdija sħiħa tad-drittijiet tal-bniedem min-nisa u l-bniet, u hija essenzjali għall-awtonomizzazzjoni tagħhom, l-iżvilupp tal-potenzjal sħiħ tagħhom u l-kisba ta' soċjetà sostenibbli u inklużiva; billi d-diskriminazzjoni abbażi tal-ġeneru bbażata fuq l-istereotipi u l-inugwaljanzi, flimkien mad-diskriminazzjoni intersezzjonali minħabba, fost l-oħrajn, is-sess, ir-razza, l-oriġini etnika jew soċjali jew id-diżabilità, l-orjentazzjoni sesswali, l-identità tal-ġeneru jew l-espressjoni tal-ġeneru tagħhom għandhom konsegwenzi soċjali u ekonomiċi negattivi u għandhom impatti fuq il-mod kif in-nisa jesperjenzaw l-isfidi, inkluż fit-twettiq tal-intraprenditorija u biex isiru persuni li jaħdmu għal rashom;

B. billi l-intraprenditorija femminili tagħti spinta lill-emanċipazzjoni u l-awtonomizzazzjoni tan-nisa; billi fil-perjodu 2014-2018 l-introjtu annwali medjan għall-imprendituri full-time kien indaqs għall-irġiel u n-nisa (9); billi l-indipendenza ekonomika u l-awtonomizzazzjoni tan-nisa huma ċentrali għar-realizzazzjoni tad-drittijiet tan-nisa u l-ugwaljanza bejn il-ġeneri u jinkludu l-kapaċità li jipparteċipaw b'mod indaqs fis-swieq tax-xogħol, l-aċċess għar-riżorsi produttivi u l-kontroll fuqhom, il-kontroll fuq ħinhom, fuq ħajjithom u fuq ġisimhom stess, l-awtosodisfazzjon u l-parteċipazzjoni sinifikattiva fit-teħid tad-deċiżjonijiet ekonomiċi fil-livelli kollha; billi l-promozzjoni tal-indipendenza ekonomika tirrikjedi li tingħata spinta lill-intraprenditorija u lill-impjieg indipendenti tan-nisa u tkun akkumpanjata b'miżuri xierqa biex jiġu żgurati l-parteċipazzjoni ugwali tan-nisa fis-swieq tax-xogħol, paga ugwali għal xogħol ugwali jew għal xogħol ta' valur ugwali, l-aċċess għal xogħol deċenti u l-kondiviżjoni u r-rikonoxximent tar-responsabbiltajiet domestiċi u ta' indukrar;

C. billi n-nisa huma l-aktar sors ta' valur u l-akbar sors mhux sfruttat ta' potenzjal intraprenditorjali u ta' tmexxija fl-Ewropa; billi bejn l-2014 u l-2018 in-nisa madwar l-OECD kienu darbtejn aktar probabbli li jibdew in-negozju tagħhom stess minn dawk fl-UE (10); billi l-imprendituri nisa u n-nisa li jaħdmu għal rashom huma sors li mhuwiex utilizzat biżżejjed ta' tkabbir ekonomiku sostenibbli, ħolqien ta' impjiegi u potenzjal ta' innovazzjoni, billi l-promozzjoni ta' dan is-sors ta' tkabbir hija għodda importanti biex jitrawmu l-awtonomizzazzjoni u indipendenza ekonomika tan-nisa; billi l-awtonomizzazzjoni ekonomika tan-nisa tagħti spinta lill-produttività u żżid id-diversifikazzjoni ekonomika u l-ugwaljanza fl-introjtu; billi l-impjieg indipendenti jeħtieġ li jiġi rikonoxxut bħala forma ta' xogħol li jgħin biex jinħolqu l-impjiegi u jitnaqqas il-qgħad; billi l-istudji juru li n-nisa spiss ikollhom stil ta' ġestjoni u tmexxija differenti mill-irġiel u li d-diversità tal-ġeneru fit-timijiet hija ta' benefiċċju għas-soċjetà u għall-ekonomija (11); billi l-appoġġ għall-imprendituri nisa u għan-nisa li jaħdmu għal rashom isaħħaħ ukoll il-kompetittività tal-UE u, għalhekk, l-attività intraprenditorjali kollha li toħloq l-impjiegi u l-introjtu, u b'hekk il-valur miżjud għan-negozju u s-soċjetà, għandha tiġi promossa mill-UE u l-Istati Membri tagħha;

D. billi n-nisa fir-reġjuni rurali u żvantaġġjati huma aktar probabbli li jinvolvu ruħhom f'intraprenditorija u f'impjieg indipendenti minn dawk li jinsabu fir-reġjuni urbani u ekonomikament prosperi (12); billi l-opportunitajiet ta' impjieg għan-nisa fiż-żoni rurali fl-UE huma agħar minn dawk għall-irġiel fi-żoni rurali u minn dawk għan-nisa fiż-żoni urbani; billi s-sehem ta' nisa li jaħdmu għal rashom fiż-żoni rurali huwa kemxejn ogħla minn dak fiż-żoni totali; billi 30 % tal-azjendi agrikoli fl-UE huma mmexxija minn nisa, bħala persuni li jaħdmu għal rashom (13);

E. billi l-iskarsezza relattiva ta' imprendituri nisa għandha titqies bħala sors mhux sfruttat għall-innovazzjoni u l-iżvilupp, speċjalment fil-kuntest tat-trasformazzjoni ekoloġika u dik diġitali tal-Ewropa u l-irkupru ekonomiku tagħha wara l-kriżi tal-COVID-19; billi l-kriżi tal-COVID-19 affettwat lin-nisa b'mod sproporzjonat, b'mod partikolari lil dawk li jaħdmu f'impjiegi prekarji, f'setturi femminizzati u fl-ekonomija informali, u kellha impatti sinifikanti fuqhom kemm mil-lat ekonomiku u kemm mil-lat ta' impjiegi minħabba li żdiedu r-responsabbiltajiet tal-indukrar u dawk domestiċi, ġie ristrett l-aċċess għas-saħħa sesswali u riproduttiva u d-drittijiet relatati (SRHR) kif ukoll żdiedu l-vjolenza u l-fastidju abbażi tal-ġeneru; billi l-ekonomija Ewropea għandha l-potenzjal li tibbenefika minn tkabbir fil-PDG ta' EUR 16-il biljun jekk tinkoraġġixxi lil aktar nisa jidħlu fis-suq tal-impjiegi diġitali; billi t-titjib tal-ugwaljanza bejn il-ġeneri u l-awtonomizzazzjoni tal-intraprenditorija femminili huma kruċjali biex jitħaffef u jissaħħaħ l-irkupru Ewropew;

F. billi l-Unjoni Ewropea għadha lura meta mqabbla mal-Istati Uniti u maċ-Ċina f'dak li hu l-iżvilupp ta' teknoloġiji, pereżempju, tal-intelliġenza artifiċjali u ta' teknoloġiji blockchain; billi f'April 2021 in-negozji ġodda bl-ogħla valur fid-dinja kienu prinċipalment kumpaniji Ċiniżi u Amerikani; billi l-Unjoni Ewropea għandha tirrikonoxxi u tappoġġja l-kapaċitajiet ta' innovazzjoni li għandhom in-nisa Ewropej biex jiżviluppaw teknoloġiji;

G. billi n-nisa jirrappreżentaw biss 34,4 % ta' dawk li jaħdmu għal rashom fl-UE u 30 % tal-imprendituri tagħha li għadhom jibdew, u dawn il-fatti jikkonfermaw li l-akbar disparitajiet bejn il-ġeneri fl-attività intraprenditorjali jinsabu fl-Ewropa u fl-Amerika ta' Fuq (14); billi 34 % biss tal-pożizzjonijiet maniġerjali fl-UE huma okkupati minn nisa (15); billi l-esperjenza preċedenti f'pożizzjonijiet maniġerjali tipprovdi lill-individwi l-ħiliet u l-kunfidenza meħtieġa biex ikunu sidien ta' negozju huma stess (16); billi n-nuqqas ta' protezzjoni soċjali bħal-liv imħallas tal-mard, tal-maternità, tal-paternità u tal-ġenituri jista' jkun problematiku għan-nisa li jaħdmu għal rashom f'għadd ta' Stati Membri; billi huwa aktar probabbli li n-nisa li jaħdmu għal rashom jispiċċaw fil-faqar;

H. billi li dak li jkun jibda u jmexxi negozju hija ħaġa kumplessi fl-UE minħabba r-rekwiżiti u l-proċeduri burokratiċi u amministrattivi differenti, sitwazzjoni li hija ostaklu biex aktar nisa jiġu inkoraġġiti jsiru imprendituri; billi n-nisa jiffaċċjaw ostakli differenti mill-irġiel, b'mod partikolari ta' natura ekonomika, leġiżlattiva u soċjali, biex jaqbdu t-triq tal-intraprenditorija; billi dawn l-ostakli huma mibnija madwar l-istereotipi tal-ġeneri li jikkontribwixxu għas-segregazzjoni tal-ġeneri fl-edukazzjoni, in-nuqqas ta' taħriġ speċifiku, livell aktar baxx ta' fiduċja intraprenditorjali, inqas aċċess għall-informazzjoni u għall-appoġġ finanzjarju u mill-gvern u inqas għodod għan-networks soċjali u tan-negozju, preġudizzji tal-ġeneru u diffikultajiet fir-rikonċiljazzjoni tax-xogħol mal-ħajja tal-familja, minħabba n-nuqqas ta' infrastrutturi tal-indukrar, speċjalment il-kura tat-tfal u minħabba l-istereotip li n-nisa jwettqu l-biċċa l-kbira tal-indukrar u x-xogħol domestiku; billi n-nisa huma aktar probabbli mill-irġiel li jirrapportaw is-sigħat tax-xogħol flessibbli bħala l-motivazzjoni tagħhom biex jaqbdu t-triq tal-intraprenditorija u tal-impjieg indipendenti (17); billi l-intraprenditorija u l-impjieg indipendenti femminili jistgħu jkunu wkoll strument siewi biex jirrikonċiljaw ix-xogħol u l-ħajja personali; billi mill-2014 sal-2018 34,5 % biss tan-nisa fl-UE u 37,7 % tan-nisa fl-OECD ħassew li kellhom il-ħiliet u l-għarfien meħtieġa biex jibdew in-negozju tagħhom stess; billi n-nisa huma kważi 10 % aktar probabbli mill-irġiel li jirrapportaw biża' ta' falliment (18); billi hemm diskrepanza fil-litteriżmu finanzjarju bejn l-irġiel u n-nisa; billi din id-diskrepanza taġixxi bħala ostaklu għan-nisa meta jkunu qed jaċċessaw il-finanzjament, u b'mod ġenerali xxekkilhom milli jipparteċipaw b'mod kunfidenti f'attivitajiet ekonomiċi u finanzjarji (19);

I. billi l-istrutturi u l-istereotipi dannużi jipperpetwaw l-inugwaljanza; billi r-rwoli u l-istereotipi tal-ġeneru tradizzjonali għadhom jinfluwenzaw id-diviżjoni tax-xogħol fid-dar, fl-edukazzjoni, fuq il-post tax-xogħol u fis-soċjetà; billi l-kura mhux imħallsa u x-xogħol domestiku jitwettqu l-aktar min-nisa, b'impatt fuq l-impjiegi u l-progress fil-karriera u jikkontribwixxu għad-differenza bejn il-pagi u l-pensjonijiet tal-irġiel u n-nisa; billi l-miżuri ta' bilanċ bejn ix-xogħol u l-ħajja privata, bħad-Direttiva dwar il-Bilanċ bejn ix-Xogħol u l-Ħajja Privata, jeħtieġ li jiġu trasposti b'mod urġenti u xieraq mill-Istati Membri u kkomplementati b'miżuri ulterjuri sabiex aktar irġiel jiġu involuti f'xogħol mhux imħallas;

J. billi l-aċċess għan-networks, il-mentoraġġ u l-promozzjoni tal-imprendituri nisa bħala mudelli eżemplari huma importanti biex in-nisa jiġu inkoraġġiti jqisu l-intraprenditorija bħala karriera u biex tiżdied l-awtonomizzazzjoni ekonomika tan-nisa; billi d-diversità tal-mudelli eżemplari tista' tappella għal nisa minn sfondi differenti;

K. billi xi kumpaniji privati inkludew azzjonijiet bħall-mentoraġġ, in-networking u l-appoġġ biex jiżdied l-aċċess tan-nisa għall-finanzi u t-teknoloġija biex jappoġġjaw l-intraprenditorija tan-nisa bħala parti mill-istrateġiji tagħhom ta' responsabbiltà soċjali korporattiva (CSR);

L. billi l-istatistika turi li l-imprendituri nisa jħabbtu wiċċhom ma' aktar diffikultajiet mill-irġiel biex jottjenu l-finanzi u l-kapital; billi l-kumpaniji mmexxija min-nisa għadhom jirrappreżentaw porzjon żgħir ħafna tal-benefiċjarji tal-investimenti; billi t-timijiet fundaturi magħmula għalkollox minn irġiel irċevew 93 % tal-kapital kollu investit fil-kumpaniji tat-teknoloġija Ewropej fl-2018 (20); billi 32 % biss tal-finanzjament tal-kapital ta' riskju ġie allokat lil kumpaniji b'mill-inqas eżekuttiv mara waħda (21); billi l-innovazzjonijiet tan-nisa huma inqas spiss identifikati u rikonoxxuti bħala innovazzjonijiet u ideat promettenti; billi minkejja li jirċievu inqas appoġġ finanzjarju n-negozji mmexxija min-nisa fir-Reġjun tal-Ewropa Ċentrali u tal-Lvant jagħtu prestazzjoni li tisboq lill-kumpaniji ffundati mill-irġiel fil-produttività tal-kapital b'96 % (22);

M. billi d-data turi li l-imprendituri nisa jiġġeneraw aktar dħul minkejja li jirċievu inqas appoġġ finanzjarju;

N. billi 10 % biss tal-investituri informali fl-Ewropa huma nisa (23), u n-nisa huma partikolarment sottorappreżentati fost l-investituri tal-ekwità privata fid-diġitalizzazzjoni; billi 10 % biss tal-pożizzjonijiet superjuri kollha fid-ditti tal-ekwità privata u tal-kapital ta' riskju globalment (24) huma okkupati min-nisa; billi għadd ta' studji juru li l-maniġers tal-investiment għandhom it-tendenza li jipprovdu kapital u jimpjegaw lil dawk li huma simili għalihom infushom, filwaqt li jħallu lin-nisa u speċjalment lil dawk minn sfondi differenti u li jiffaċċjaw diskriminazzjoni intersezzjonali, fost raġunijiet oħra minħabba l-isfond razzjali, etniku jew soċjoekonomiku tagħhom, fi żvantaġġ ċar; billi d-ditti tal-kapital ta' riskju bi sħab nisa huma darbtejn jew tliet darbiet aktar probabbli li jinvestu f'negozji mmexxija min-nisa (25); billi n-nuqqas ta' nisa fi rwoli ta' teħid ta' deċiżjonijiet fid-ditti tal-kapital ta' riskju huwa wieħed mis-sorsi primarji tad-diskrepanza persistenti fil-finanzjament għall-intrapriżi mmexxija min-nisa fl-UE (26); billi kawża ewlenija oħra tad-diskrepanza persistenti fil-finanzjament għall-intrapriżi mmexxija min-nisa fl-UE hija li n-nisa huma inqas probabbli mill-irġiel li jfittxu finanzjament estern bħal self bankarju, kapital ta' riskju jew finanzjament minn programmi tal-istat, u minflok jirrikorru għall-awtofinanzjament permezz tat-tfaddil personali jew finanzjament mingħand il-membri tal-familja (27); billi l-implimentazzjoni ta' miżuri biex tinkiseb rappreżentanza ekwa tan-nisa u tiġi żviluppata ekosistema finanzjarja li tkun ibbilanċjata bejn il-ġeneri, li toħloq ambjent aktar favorevoli fil-livell tal-UE u tipprovdi biżżejjed riżorsi baġitarji hija fundamentali biex jinħolqu kemm il-kundizzjonijiet ta' finanzjament meħtieġa kif ukoll in-network essenzjali tal-investituri nisa il-kumpaniji mmexxija min-nisa jirnexxu;

O. billi sitt Stati Membri ħolqu 11-il fond privat biex jagħlqu d-distakk fil-finanzjament għall-imprendituri nisa u dawn il-fondi, fil-kriterji ta' investiment tagħhom, jutilizzaw il-kunsiderazzjonijiet tal-ġeneru li jappoġġjaw id-diversità; billi xi wħud minn dawn il-fondi rċevew appoġġ nazzjonali jew tal-UE, fatt li juri r-rwol importanti tal-politiki pubbliċi fil-promozzjoni tal-intraprenditorija (28);

P. billi hemm sfidi biex l-intraprenditorija fl-UE titkejjel b'mod effettiv;

Q. billi anqas minn 8 % tal-uffiċjali kap eżekuttivi (CEOs) tal-aqwa kumpaniji huma nisa;

R. billi 59 % tax-xjenzati u l-inġiniera fl-UE fl-2018 kienu rġiel u 41 % biss kienu nisa, fatt li jirrappreżentaw diskrepanza ta' 18 % (29); billi n-normi soċjali, l-istereotipi, l-iskoraġġiment kulturali u l-aspettattivi bbażati fuq il-ġeneru dwar l-għażliet ta' karriera, li spiss jissaħħu permezz ta' kontenut edukattiv u kurrikuli, huma tnejn mill-muturi ewlenin tas-segregazzjoni tal-ġeneri fl-edukazzjoni għolja u fis-suq tax-xogħol;

S. billi huwa kruċjali li l-Ewropa jkollha numru indaqs ta' nisa u rġiel bħala imprendituri biex tiġi żgurata d-diversifikazzjoni tal-kontenut u l-prodotti; billi bejn l-2014 u l-2018 in-negozji ġodda mmexxija min-nisa kellhom il-probabbiltà li joffru prodotti u servizzi ġodda daqs dawk immexxija mill-irġiel fl-UE (30), u dan juri li n-nisa u l-irġiel iridu jitqiesu li jagħtu prestazzjoni tajba indaqs fil-qasam tal-innovazzjoni; billi l-inkoraġġiment ta' aktar nisa biex isiru imprendituri jista' jtejjeb il-kwalità u d-diversità tal-innovazzjonijiet, il-prodotti u s-servizzi;

T. billi l-European Network of Female Entrepreneurship Ambassadors (Network Ewropew tal-Ambaxxaturi tal-Intraprenditorija Femminili) s'issa organizza aktar minn 650 laqgħa nazzjonali u laħaq aktar minn 61 000 imprenditur mara aspiranti; billi l-ambaxxaturi tiegħu appoġġjaw il-ħolqien ta' aktar minn 250 intrapriża ġdida mmexxija min-nisa kif ukoll għadd ta' klabbs oħra tan-networking u tal-appoġġ għan-negozju għan-nisa (31);

U. billi fl-2020, kien hemm aktar persuni li kienu jafu lil xi ħadd li kien refa' minn xi negozju milli kienu jafu lil xi ħadd li kien beda wieħed (32), u dan ifakkarna fl-importanza li nrawmu art fertili għal kull tip ta' intraprenditorija, u li nibqgħu konnessi ma' ekonomiji oħra, biex nibqgħu b'għajnejna miftuħa għal opportunitajiet ġodda, u nissalvagwardjaw l-impjiegi tal-futur;

V. billi d-differenza bejn il-pagi tal-irġiel u n-nisa fl-UE hija ta' 14,1 % u nbidlet biss b'mod minimu matul dawn l-aħħar għaxar snin; billi 24 % tad-differenza bejn il-pagi tal-irġiel u n-nisa hija relatata mar-rappreżentanza żejda tan-nisa f'setturi b'pagi relattivament baxxi, bħall-indukrar, is-saħħa u l-edukazzjoni;

W. billi l-intraprenditorija teħtieġ l-għarfien u l-ħiliet; billi ż-żieda fil-kisbiet edukattivi tan-nisa u l-bniet tikkontribwixxi għall-awtonomizzazzjoni ekonomika tagħhom u għal tkabbir ekonomiku aktar inklużiv; billi l-edukazzjoni tul il-ħajja, it-titjib tal-ħiliet u t-taħriġ mill-ġdid, speċjalment biex jinżamm il-pass mat-trasformazzjonijiet teknoloġiċi u diġitali rapidi, iżidu l-opportunitajiet professjonali tagħhom u huma importanti għas-saħħa, il-benesseri u l-kwalità tal-ħajja tan-nisa u l-bniet;

X. billi l-intraprenditorija għandha tkun aċċessibbli għan-nisa kollha inklużi n-nisa b'diżabilità, in-nisa aktar kbar fl-età u dawk bi sfond razzjali jew etniku minoritizzat; billi n-nisa b'diżabilità jistgħu jsibuha aktar diffiċli biex jibdew in-negozji tagħhom stess; billi l-intraprenditorija fost in-nisa akbar fl-età mhijiex qed tiġi promossa għalkemm dawn għandhom jitqiesu bħala potenzjal siewi u mhux utilizzat għat-tkabbir ekonomiku; billi l-promozzjoni tal-intraprenditorija fost in-nisa migranti tista' toffri opportunitajiet kbar għall-integrazzjoni tagħhom fis-suq tax-xogħol u trawwem l-indipendenza ekonomika u l-awtonomizzazzjoni tagħhom;

Programmi ta' intraprenditorija, edukazzjoni u bini ta' kompetenzi

1. Jissottolinja li l-intraprenditorija tan-nisa tikkontribwixxi biex jiżdiedu l-indipendenza ekonomika tan-nisa u l-awtonomizzazzjoni tagħhom, li hija prekundizzjoni essenzjali biex nilħqu l-għan ta' soċjetajiet ugwali bejn il-ġeneri u għandha tiġi inkoraġġita u promossa madwar l-UE; jinnota li l-indipendenza ekonomika tan-nisa ssaħħaħ il-parteċipazzjoni ugwali tagħhom fis-suq tax-xogħol, toffri kontroll fuq ir-riżorsi produttivi u parteċipazzjoni msaħħa fit-teħid ta' deċiżjonijiet ekonomiċi fil-livelli kollha, kif ukoll l-awtonomizzazzjoni ekonomika u l-awtodeterminazzjoni, li huma kruċjali biex jitwettqu d-drittijiet tan-nisa u l-ugwaljanza bejn is-sessi; jenfasizza li kull mara li trid twettaq attività intraprenditorjali għandha tiġi inkoraġġita tieħu dan il-pass, peress li t-tmexxija ta' negozju toħloq l-impjiegi u dħul u b'hekk valur miżjud għan-negozju u għas-soċjetà kollha kemm hi; jistieden lill-Kummissjoni tagħmel aktar sforzi biex iżżid ir-rata tal-imjieg tan-nisa fl-Ewropa u tiffaċilita l-aċċess tagħhom għas-suq tax-xogħol, inkluż billi tipprovdi aktar inċentivi biex tippromwovi l-intraprenditorija femminili; jilqa' l-proposta tal-Kummissjoni għal direttiva dwar it-trasparenza fil-pagi;

2. Jiddispjaċih għall-fatt li n-nisa ma jibdewx u ma jmexxux negozji daqs l-irġiel; iħeġġeġ lill-Istati Membri jintroduċu riformi favorevoli għan-negozji biex jippromwovu l-ugwaljanza u jżidu l-intraprenditorija tan-nisa; jappella biex il-ħtiġijiet u l-parteċipazzjoni tan-nisa fis-suq tax-xogħol, kif ukoll is-segregazzjoni orizzontali u vertikali tas-suq tax-xogħol, jiġu eżaminati mill-qrib fil-livell tal-UE;

3. Jilqa' l-inizjattivi tal-Kummissjoni bħall-Women TechEU u l-Programm ta' Tmexxija tan-Nisa tal-Kunsill Ewropew tal-Innovazzjoni u l-ħolqien ta' diversi networks Ewropej għall-imprendituri nisa; iħeġġeġ lill-Kummissjoni u lill-Istati Membri jippromwovu inizjattivi bħal dawn b'mod aktar attiv billi jiffokaw fuq il-potenzjal tat-tkabbir sostenibbli tal-UE u jappoġġjaw il-kisbiet tal-imprendituri nisa fid-diversità kollha tagħhom; iħeġġeġ lill-Kummissjoni ssaħħaħ in-networks billi tiffoka fuq l-intraprenditorija tan-nisa fil-livell Ewropew biex tagħti spinta lill-innovazzjoni u l-kooperazzjoni bejn in-networks nazzjonali, internazzjonali u tal-UE; jinnota li aktar kooperazzjoni transfruntiera bejn l-imprendituri nisa tista' ssaħħaħ is-suq intern tal-Unjoni Ewropea;

4. Jistieden lill-Kummissjoni u lill-Istati Membri jinkludu s-sħubijiet pubbliċi-privati fl-inizjattivi tagħhom għax il-kumpaniji privati jistgħu jaqdu rwol siewi bħala konsulenti u jittrażmettu ħiliet rilevanti u speċjalizzati lill-imprendituri nisa; iħeġġeġ lill-Kummissjoni tiffaċilita n-networking pan-Ewropew tal-imprendituri nisa u tappoġġja l-kooperazzjoni tagħhom; jistieden lill-Kummissjoni tistabbilixxi programmi li jrawmu l-kreattività fl-innovazzjoni, tiżgura l-intraprenditorija fis-suq tax-xogħol, u tiżgura li n-nisa jkunu jistgħu jġibu valur miżjud għas-soċjetà;

5. Jenfasizza li r-relazzjonijiet ta' mentoraġġ bejn l-imprendituri ta' esperjenza u dawk ġodda jistgħu jkunu ta' benefiċċju għaż-żewġ naħat u jgħinu biex titqajjem kuxjenza dwar l-intraprenditorija, jiġu miġġielda d-dubji dwar id-dħul fis-settur intraprenditorjali u jitrawwem l-iskambju ta' informazzjoni u pariri fost l-imprendituri nisa;

6. Jenfasizza l-ħtieġa u l-importanza li jiġu rikonoxxuti u promossi l-imprendituri u l-investituri nisa bħala mudelli eżemplari u mentors, u li jiġi żgurat li dawn il-mudelli eżemplari jirrappreżentaw lin-nisa fid-diversità kollha tagħhom; jinnota, f'dan ir-rigward, il-Premju tal-UE għall-Innovaturi Nisa 2021 u n-Network Ewropew tal-Ambaxxaturi tal-Intraprenditorija Femminili, li jinkoraġġixxi lin-nisa jikkunsidraw l-intraprenditorija bħala karriera; jistieden lill-Kummissjoni tagħti prominenza lill-imprendituri u l-investituri nisa li jinsabu fuq quddiem bħala mudelli eżemplari billi tniedi kampanja madwar l-Ewropa kollha li tqajjem kuxjenza dwar il-potenzjal tal-intraprenditorija li timmira l-aktar lejn in-nisa u twettaq studji tal-każijiet ta' imprendituri nisa;

7. Jistieden lill-Kummissjoni tiżviluppa strateġija mal-Istati Membri biex tiżgura r-rappreżentanza sinifikanti tan-nisa kollha minn sfondi diversi fi rwoli ta' teħid ta' deċiżjonijiet u b'azzjonijiet u politiki speċifiċi biex tippromwovi l-awtonomizzazzjoni ekonomika tagħhom; jitlob li jiġi żgurat li l-miżuri kollha għall-intraprenditorija tan-nisa jinkludu perspettiva intersezzjonali biex jiġi żgurat li n-nisa kollha jirċievu l-għajnuna u l-appoġġ rilevanti u li l-ebda mara ma titħalla lura;

8. Jilqa' l-programmi ta' intraprenditorija tan-nisa pubbliċi u privati fl-Istati Membri li jinkludu aspetti ta' networking, mentoraġġ, taħriġ, ikkowċjar u servizzi ta' konsulenza u pariri professjonali dwar kwistjonijiet legali u fiskali biex jappoġġjaw u jagħtu pariri lill-imprendituri nisa, u jippromwovu l-indipendenza ekonomika tagħhom; jinnota li rapporti u testimonjanzi disponibbli pubblikament f'seba' Stati Membri jissuġġerixxu l-impatt pożittiv ta' dawn il-programmi; iħeġġeġ lill-Kummissjoni u lill-EIGE jiġbru data diżaggregata skont il-ġeneri mill-Istati Membri kollha u tanalizza l-impatt tal-programmi tal-intraprenditorija tan-nisa; jistieden lill-Kummissjoni u lill-Istati Membri jaqsmu l-aħjar prattiki biex issaħħu u jżidu s-sehem tal-imprendituri nisa u tan-nisa li jaħdmu għal rashom fl-Istati Membri; jistieden lill-Istati Membri jippromwovu strateġija ta' taħriġ żviluppata sew biex jipprovdu livelli differenti ta' taħriġ, minn sensibilizzazzjoni u informazzjoni għal taħriġ speċjalizzat u avvanzat, u jirrikonoxxu d-diversi opportunitajiet u restrizzjonijiet ta' ambjenti kummerċjali speċifiċi u l-firxa wiesgħa ta' karatteristiċi u ħtiġijiet tal-imprendituri nisa, b'attenzjoni speċifika għall-bilanċ bejn ix-xogħol u l-ħajja privata; jenfasizza l-ħtieġa ta' punti uniċi ta' kuntatt li joffru pereżempju korsijiet u taħriġ fi ħdan firxa wiesgħa ta' dixxiplini, bħall-kontabbiltà u l-kummerċjalizzazzjoni, għal imprendituri bi ftit jew l-ebda esperjenza jew kwalifika; jinnota li din l-inizjattiva tista' tinkoraġġixxi aktar nisa jsiru imprendituri;

9. Jistieden lill-Kummissjoni u lill-EIGE jagħmlu disponibbli statistika aġġornata u komparabbli għall-fini tal-analiżi tas-sinifikat ekonomiku tal-imprendituri u ta' dawk li jaħdmu għal rashom, u d-diversi kategoriji fi ħdan l-intraprenditorija u l-impjieg indipendenti fir-rigward tal-industrija u l-ġeneru biex jiġi identifikat is-sehem tal-imprendituri nisa u tan-nisa li jaħdmu għal rashom; itenni t-talbiet tiegħu lill-Kummissjoni u lill-Istati Membri biex itejbu l-ġbir ta' data, statistika, riċerka u analiżi diżaggregati skont il-ġeneri, b'mod partikolari dwar il-parteċipazzjoni tan-nisa fis-suq tax-xogħol u f'oqsma bħall-impjieg informali, l-intraprenditorija, l-aċċess għall-finanzjament u għas-servizzi tal-kura tas-saħħa, ix-xogħol mhux imħallas, il-faqar u l-impatt tas-sistemi ta' protezzjoni soċjali; ifakkar fir-rwol tal-EIGE f'dan ir-rigward, u jistieden lill-Kummissjoni tuża din id-data biex timplimenta b'mod effettiv il-valutazzjonijiet tal-impatt fir-rigward tal-ġeneri tal-politiki u l-programmi tiegħu, u dawk ta' aġenziji u istituzzjonijiet oħra tal-UE;

10. Jappella, b'mod partikolari, għal promozzjoni akbar, iffukata fuq in-nisa, u sensibilizzazzjoni dwar is-suġġetti STEM, l-edukazzjoni diġitali u l-litteriżmu finanzjarju sabiex jiġu miġġielda l-istereotipi prevalenti fl-edukazzjoni, it-taħriġ, il-kurrikuli tal-iskejjel u l-konsulenza dwar il-karriera; jitlob li jiġi żgurat li aktar nisa jidħlu f'dawn is-setturi, sabiex dan jippermetti stili ta' ġestjoni u tmexxija aktar varjati u li jġibu valur miżjud għal dawn is-setturi u jikkontribwixxu għall-iżvilupp tagħhom; jisħaq fuq l-importanza li jitwessa' l-orizzont tal-intraprenditorija tan-nisa biex jinkludi aktar setturi minn STEM u IT u biex jiġu promossi forom differenti ta' intraprenditorija; jistieden lill-Kummissjoni u lill-Istati Membri jimplimentaw miżuri biex itejbu d-diversifikazzjoni tal-intraprenditorija u jippromwovu forom soċjali u kollettivi tal-intraprenditorija tan-nisa; jilqa' t-taħriġ, ir-riċerka u l-istudji speċifiċi fl-intraprenditorija; jenfasizza l-importanza tal-promozzjoni tal-edukazzjoni u l-karrieri fil-finanzi għan-nisa biex jiġi appoġġjat l-iżvilupp ta' network affidabbli ta' investituri nisa u fl-istess ħin jenfasizza l-ħtieġa li n-nisa jingħataw is-setgħa biex ikunu ekonomikament indipendenti u jirnexxu bħala imprendituri;

11. Jiddispjaċih għall-fatt li n-nisa huma sottorappreżentati fil-pożizzjonijiet ta' tmexxija, u jenfasizza l-ħtieġa urġenti li tiġi promossa l-ugwaljanza bejn l-irġiel u n-nisa fil-livelli kollha tat-teħid ta' deċiżjonijiet fin-negozju u l-maniġment; jappella għal proċess ta' negozjar rapidu tad-Direttiva dwar in-Nisa fuq il-Bordijiet; jenfasizza l-ħtieġa li tiġi pprovduta aktar informazzjoni u informazzjoni aħjar dwar l-intraprenditorija bħala għażla ta' karriera attraenti, kemm għan-nisa żgħażagħ fl-iskola kif ukoll għan-nisa barra mill-forza tax-xogħol li qed jikkunsidraw li jibdew jew jerġgħu lura għax-xogħol; jistieden lill-Kummissjoni tippromwovi programmi ta' appoġġ għall-intraprenditorija għall-persuni akbar fl-età, u jinnota li dan jista' jilħaq lin-nisa li jitħallew barra mis-suq tax-xogħol; jenfasizza l-ħtieġa li jiġu promossi politiki biex jiġu stimulati kumpaniji b'rata għolja ta' tkabbir kif ukoll tkabbir u żvilupp f'negozji ta' daqs medju u akbar biex jiġi żgurat li aktar nisa jsiru imprendituri u jiġi appoġġat it-tkabbir sostenibbli; jistieden lill-Istati Membri u lill-Kummissjoni jkomplu jżidu s-sensibilizzazzjoni dwar il-politiki ta' appoġġ fost l-imprendituri nisa u jnaqqsu l-ostakli burokratiċi u amministrattivi għall-aċċess għal programmi mmirati lejn it-trawwim tal-intraprenditorija; jilqa' l-isforzi biex jiġi promoss l-appoġġ minn esperti u konsulenti li bħala mentors jistgħu jibnu l-fiduċja tal-imprendituri nisa u jiggwidawhom fl-istadji kollha tal-proċess tal-intraprenditorija, filwaqt li jitqiesu l-aspetti kollha involuti, inklużi kwistjonijiet relatati mal-leġiżlazzjoni, it-taxxa, l-amministrazzjoni, l-ekonomija, u l-kontabbiltà, kif ukoll kwistjonijiet legali, formali, tax-xogħol u tar-reklutaġġ;

12. Jappella għall-ħtieġa li jiġi rikonoxxut il-potenzjal intraprenditorjali tan-nisa fis-setturi u l-oqsma edukattivi kollha, inklużi dawk li huma ddominati min-nisa, bħal pereżempju fil-kura tas-saħħa u t-tagħlim; jenfasizza l-ħtieġa li jingħataw opportunitajiet għal aktar taħriġ u taħriġ mill-ġdid tal-impjegati u dawk li jiċċaqalqu minn impjieg għal impjieg indipendenti; jistieden lill-Kummissjoni tippromwovi t-tagħlim tul il-ħajja għal kulħadd; jenfasizza li d-dimensjoni intraprenditorjali trid tiġi rikonoxxuta wkoll fil-programmi kollha taż-żgħażagħ fil-livell Ewropew; jinkoraġġixxi lill-Istati Membri u lill-awtoritajiet reġjonali u lokali jinvestu fi programmi ta' taħriġ mill-ġdid u ta' titjib tal-ħiliet immirati lejn in-nisa li jaħdmu għal rashom u l-imprendituri nisa b'enfasi speċifika fuq it-taħriġ mill-ġdid tal-litteriżmu finanzjarju;

Aċċess għall-kapital

13. Jenfasizza l-ħtieġa li jiġu rikonoxxuti l-intraprenditorija tan-nisa u l-impjieg indipendenti tan-nisa bħala każijiet ta' investiment potenzjalment profittabbli u bħala sorsi potenzjali ta' tkabbir ekonomiku u ħolqien tal-impjiegi;

14. Jistieden lill-Istati Membri u lill-Kummissjoni jagħtu spinta lis-sensibilizzazzjoni u jiffaċilitaw l-aċċess aktar faċli għall-finanzjament għall-imprendituri nisa u għan-nisa li jaħdmu għal rashom, inklużi forom alternattivi ta' finanzjament, filwaqt li jiżguraw li l-finanzjament ikun disponibbli u jilħaqhom; jinnota li l-imprendituri nisa huma aktar probabbli li jużaw sorsi alternattivi bħal pjattaformi ta' self kollettiv u ta' finanzjament; jinnota li f'ċerti każijiet il-mikrokrediti ddimostraw li kienu ta' suċċess biex jimmotivaw aktar nisa sabiex jibdew in-negozju tagħhom stess; jirrikonoxxi l-impatt tal-politiki ta' finanzjament u l-impatt pożittiv li jistgħu jġibu lin-nisa; jinkoraġġixxi lill-Istati Membri u lill-awtoritajiet reġjonali u lokali biex jagħmlu użu mill-Fondi Strutturali Ewropej attwali biex jimmiraw u jippromwovu l-imprendituri nisa u n-nisa li jaħdmu għal rashom; iħeġġeġ lill-Kummissjoni tistabbilixxi network Ewropew ta' investituri konxji mill-kwistjonijiet tal-ġeneru; iqis li tali network se jkun jista' jipprovdi lill-kumpaniji mmexxija min-nisa konnessjonijiet, networks u opportunitajiet ta' finanzjament rilevanti; jisħaq fuq il-ħtieġa ta' kampanji ta' sensibilizzazzjoni u ta' informazzjoni dwar il-possibbiltajiet attwali u futuri ta' finanzjament tal-UE għall-imprendituri nisa sabiex jiġi pprovdut appoġġ imfassal apposta għas-sidien ta' negozji nisa u l-imprendituri nisa u tiżdied il-viżibbiltà tal-mexxejja nisa sabiex ikunu jistgħu jipprovdu mudelli eżemplari aktar b'saħħithom u jkissru l-istereotipi attwali; iħeġġeġ lill-Kummissjoni tistabbilixxi pjan ta' azzjoni għall-intraprenditorija tan-nisa bħala parti minn Small Business Act u, bħala parti minnu, avveniment pan-Ewropew ta' intraprenditorija, innovazzjoni u investiment li jlaqqa' flimkien xjenzati, imprendituri, negozji ġodda u fuq kollox, investituri ta' ekwità privata, sabiex tagħti spinta lill-opportunitajiet ġodda ta' negozju femminili;

15. Jilqa' l-isforzi li jsiru mill-fondi ta' investiment privat iddedikati li jinkorporaw kriterji tal-ġeneru fil-valutazzjonijiet tagħhom tal-investiment biex jindirizzaw in-nuqqas ta' investiment finanzjament ta' intrapriżi mmexxija min-nisa; jistieden lill-Kummissjoni tappoġġja programmi ta' koinvestiment b'fondi ta' kapital ta' riskju u investituri informali li jiffokaw l-investiment tagħhom fuq in-nisa u programmi ta' mentoraġġ għall-imprendituri nisa; iqis li din tkun azzjoni b'saħħitha biex l-ekosistema titrawwem mill-għeruq;

16. Jilqa' l-fondi pubbliċi u privati li jimplimentaw politiki favur l-ugwaljanza bejn il-ġeneri, id-diversità u l-inklużjoni; jinnota, f'dan ir-rigward, l-inizjattiva ta' Impenn għad-Diversità, li hija l-ewwel inizjattiva fid-dinja fejn investituri b'fondi privati impenjaw ruħhom li jkejlu u jindirizzaw b'mod determinat ir-rappreżentanza tal-ġeneru u li jirrapportaw kull sena u b'mod pubbliku dwar is-sejbiet tagħhom;

17. Jenfasizza r-rwol importanti tal-mikrokrediti fit-titjib tal-inklużjoni finanzjarja tan-nisa billi jingħelbu l-ostakli soċjali u tas-suq fis-swieq finanzjarji; jinnota li l-vantaġġ tal-mikrofinanzjament huwa li joffri lill-imprendituri nisa l-possibbiltà ta' inċentivi b'saħħithom biex joħolqu negozju sostenibbli, peress li jeħtiġilhom iħallsu lura s-self, u dan l-istrument huwa mfassal speċifikament għall-ħtiġijiet ta' persuni li jesperjenzaw diffikultajiet biex jiksbu aċċess għal kreditu konvenzjonali;

18. Jistieden lill-Kummissjoni u lill-Istati Membri jittraċċaw u jimmonitorjaw b'mod sistematiku d-data diżaggregata skont il-ġeneri fl-Unjoni kollha sabiex jiżguraw data ta' kwalità għolja dwar il-programmi ta' finanzjament tal-UE u dawk nazzjonali; ifakkar, barra minn hekk, fl-importanza li tinġabar data dwar l-ugwaljanza sabiex tinkiseb informazzjoni dwar esperjenzi intersezzjonali ta' diskriminazzjoni, u jenfasizza li dan jista' jservi bħala bażi għal deċiżjonijiet ta' politika aktar infurmati fil-futur u għat-tisħiħ tal-indipendenza ekonomika tan-nisa; jinnota li għandha tiġi rikonoxxuta dimensjoni intraprenditorjali tan-nisa fil-formulazzjoni ta' politiki relatati man-negozju u l-SMEs biex jiġi żgurat qafas ta' politika adegwat li jappoġġja aktar intraprenditorija u innovazzjoni femminili bid-diversità;

Qafas aħjar għall-imprendituri nisa

19. Jistieden lill-Istati Membri jimplimentaw ir-rakkomandazzjoni tal-Kunsill tal-2019 fis-sens li jiġi żgurat aċċess effettiv għas-sistemi u l-intitolamenti ta' protezzjoni soċjali, inklużi l-pensjoni u l-liv għall-ħaddiema kollha li jaħdmu għal rashom u jimplimentaw il-prinċipji kollha stabbiliti fil-Pilastru Ewropew tad-Dritt Soċjali bħala mod kif tiġi żgurata n-nondiskriminazzjoni u titrawwem l-ugwaljanza bejn il-ġeneri;

20. Jistieden lill-Istati Membri u lill-Kummissjoni jintroduċu l-integrazzjoni tal-perspettiva tal-ġeneri fl-istadji kollha tal-proċess tat-tfassil ta' miżuri ta' appoġġ għall-imprendituri nisa u jikkonsultaw ma' grupp varjat ta' imprendituri nisa potenzjali u attwali sabiex jiżguraw li dawn il-miżuri ta' appoġġ ikunu allinjati u jissodisfaw l-aspettattivi u l-ħtiġijiet tagħhom;

21. Jenfasizza l-ħtieġa li l-ostakli amministrattivi għall-ftuħ ta' negozju jitneħħew sabiex isir aktar attraenti għan-nisa li jsiru imprendituri jew li jaħdmu għal rashom, inklużi wkoll in-nisa immigranti; jistieden lill-Istati Membri jikkunsidraw l-iżvilupp ta' pakketti amministrattivi standardizzati li l-imprendituri jkunu jistgħu isegwu fl-istadji bikrija ta' meta jiftħu negozju; jemmen li dan se jtaffi l-piż amministrattiv fl-interazzjonijiet mal-awtoritajiet lokali bħall-awtoritajiet tat-taxxa, il-muniċipalitajiet, eċċ.;

22. Jenfasizza l-ħtieġa li tiġi żviluppata l-ekosistema tal-innovazzjoni tal-Ewropa biex aktar nisa jingħataw is-setgħa li joħolqu negozji sostenibbli u profittabbli u l-innovazzjoni biex jissaħħu l-kompetittività, it-tkabbir ekonomiku u l-ħolqien tal-impjiegi tal-UE;

23. Jistieden lill-Kummissjoni timplimenta l-miżuri stabbiliti fil-komunikazzjoni tagħha dwar Regolamentazzjoni Aħjar, kif ukoll fl-istrateġija tagħha għall-SMEs mingħajr dewmien;

24. Jenfasizza l-ħtieġa ta' gwida u forom, proċeduri u proċessi simplifikati biex jgħinu lill-imprendituri nisa li jaħdmu għal rashom jaqdfu waħedhom fix-xenarju regolatorju, pereżempju sabiex jesportaw merkanzija; jinnota li l-mikronegozji u l-SMEs b'mod partikolari diġà qed jitħabtu ma' nuqqas ta' riżorsi biex isegwu u jimmaniġġjaw l-obbligi ta' konformità fl-Istati Membri kollha; jinkoraġġixxi lill-Kummissjoni u lill-Istati Membri jevalwaw u fejn meħtieġ itejbu l-gwida u l-amministrazzjoni;

25. Jilqa' l-aġenda tal-Kummissjoni għal regolamentazzjoni aħjar; jemmen li r-rieda tal-Kummissjoni li timplimenta l-approċċ “one in, one out” hija pass importanti biex jiġu minimizzati l-piżijiet amministrattivi fuq in-negozji, inklużi negozji ġodda u SMEs, li jagħmilha aktar attraenti għan-nisa biex isiru imprendituri jew jaħdmu għal rashom;

26. Jistieden lill-Istati Membri jikkunsidraw inċentivi fiskali mtejba jew strutturi fiskali flessibbli biex itejbu l-kundizzjonijiet qafas għall-intraprenditorija u l-impjieg indipendenti; jirrimarka, bħala eżempju, dwar it-tassazzjoni tal-imprendituri fl-istadji bikrija tagħhom, meta jiġi ntaxxat biss id-dħul jew jiddewmu l-pagamenti tat-taxxa sabiex jiġi żgurat il-kapital; dan jista' jagħmilha aktar attraenti għan-nisa biex isiru imprendituri jew biex jaħdmu għal rashom;

27. Jenfasizza l-importanza tal-bilanċ bejn ix-xogħol u l-ħajja privata u servizzi soċjali bi prezzijiet raġonevoli bħala prerekwiżiti għall-imprendituri nisa u għan-nisa li jaħdmu għal rashom; jirrikonoxxi li l-intraprenditorija u l-impjieg indipendenti tan-nisa jipprovdu l-flessibbiltà biex jinkiseb bilanċ aħjar bejn ix-xogħol u l-ħajja privata; jirrikonoxxi l-importanza li tkun possibbli kondiviżjoni ugwali tar-responsabbiltajiet domestiċi u ta' kura sabiex jinkiseb il-bilanċ bejn ix-xogħol u l-ħajja privata meħtieġ għan-nisa biex jinvolvu ruħhom fl-intraprenditorija u l-impjieg indipendenti; jistieden lill-Kummissjoni u lill-Istati Membri jiżguraw bilanċ aħjar bejn ix-xogħol u l-ħajja privata permezz ta' liv aħjar tal-maternità, tal-paternità, tal-ġenituri u tal-persuni li jindukraw, sigħat tax-xogħol flessibbli u faċilitajiet għall-indukrar tat-tfal fuq il-post, u billi jippromwovu t-telexogħol; jenfasizza li l-ħinijiet tax-xogħol u x-xejriet tax-xogħol fiż-żoni rurali jvarjaw b'mod konsiderevoli minn dawk fiż-żoni urbani u li huwa importanti li tiġi offruta kura tat-tfal adattata għall-ħtiġijiet speċifiċi tan-nisa f'żoni differenti; jistieden lill-Istati Membri u lill-awtoritajiet reġjonali u lokali biex jappoġġjaw l-oqfsa soċjali, bħall-anzjani u l-persuni dipendenti u jipprovdu aktar dispożizzjonijiet flessibbli għall-indukrar tat-tfal u opportunitajiet għal-liv tal-ġenituri, peress li dawn huma essenzjali biex jinkoraġġixxu u jippermettu li aktar nisa jsiru imprendituri; jistieden lill-Istati Membri jimplimentaw il-miri ta' Barċellona, filwaqt li jiżguraw il-kopertura ta' dawn il-ħtiġijiet permezz ta' investiment f'servizzi ta' kura ta' kwalità għolja aċċessibbli u bi prezzijiet raġonevoli u jimmodernizzawhom sabiex in-nisa ma jkollhomx għalfejn jagħżlu bejn il-familja u l-parteċipazzjoni fis-suq tax-xogħol; jenfasizza li aktar abilitazzjoni u titjib tal-possibilitajiet tan-nisa li jsiru imprendituri jistgħu jkunu determinanti biex titnaqqas id-differenza bejn il-pagi tal-irġiel u n-nisa fl-Istati Membri; jilqa' l-azzjonijiet li diġà ttieħdu minn xi Stati Membri dwar din il-kwistjoni, u jħeġġiġhom jiżguraw aċċess għal servizzi tal-kura tat-tfal u tal-kura fit-tul ta' kwalità, jippromwovu l-aċċess għal dawk li jaħdmu għal rashom u jittrasponu u jimplimentaw malajr u bis-sħiħ id-Direttiva dwar il-Bilanċ bejn ix-Xogħol u l-Ħajja Privata, u jistieden lill-Kummissjoni timmonitorjaha b'mod effettiv; jirrikonoxxi d-differenzi nazzjonali fil-politika soċjali u r-rispett tas-sussidjarjetà; jenfasizza li huwa fl-interess tal-Istati Membri li jippromwovu mudelli ta' xogħol favur il-familja;

28. Jinsab imħasseb li l-Qorti tal-Awdituri, fir-Rapport Speċjali tagħha Nru 10/21 dwar l-integrazzjoni tal-perspettiva tal-ġeneri fil-baġit tal-UE, sabet li l-Kummissjoni ma kinitx implimentat b'mod adegwat l-integrazzjoni tal-perspettiva tal-ġeneri u kienet għamlet użu insuffiċjenti minn data u indikaturi diżaggregati skont is-sessi; jistieden lill-Kummissjoni timplimenta bbaġitjar sensittiv għal kwistjonijiet ta' ġeneru biex tiżgura li n-nisa u l-irġiel jibbenefikaw b'mod ugwali mill-infiq pubbliku, inkluż fin-NextGenerationEU u l-miżuri kollha ta' rkupru ekonomiku;

o

o o

29. Jagħti struzzjonijiet lill-President tiegħu biex tgħaddi din ir-riżoluzzjoni lill-Kunsill u lill-Kummissjoni.

(1) ĠU C 11, 12.1.2018, p. 35.

(2) ĠU C 66, 21.2.2018, p. 44.

(3) ĠU C 346, 27.9.2018, p. 6.

(4) ĠU C 390, 18.11.2019, p. 28.

(5) ĠU C 456, 10.11.2021, p. 232.

(6) ĠU C 456, 10.11.2021, p. 191.

(7) ĠU C 456, 10.11.2021, p. 208.

(8) ĠU C 67, 8.2.2022, p. 137.

(9) OECD, The Missing Entrepreneurs – Policies for Inclusive Entrepreneurship (L-Imprendituri Nieqsa – Politiki għal Intraprenditorija Inklużiva), Pubblikazzjoni tal-OECD, Pariġi, 2019.

(10) OECD, The Missing Entrepreneurs – Policies for Inclusive Entrepreneurship (L-Imprendituri Nieqsa – Politiki għal Intraprenditorija Inklużiva), Pubblikazzjoni tal-OECD, Pariġi, 2019.

(11) Bajcar, B. u Babiak, J., “Gender Differences in Leadership Styles: Who Leads more Destructively?”(Id-Differenzi bejn in-Nisa u l-Irġiel fl-Istili tat-Tmexxija: Min Imexxi l-aktar b'mod Distruttiv?), l-34 Konferenza tal-IBIMA, Madrid, Novembru 2019. https://www.researchgate.net/publication/337534934_Gender_Differences_in_Leadership_Styles_Who_Leads_more_Destructively

(12) Id-dipartiment Tematiku tal-Parlament Ewropew għad-Drittijiet taċ-Ċittadini u l-Affarijiet Kostituzzjonali, “The professional status of rural women in the EU” (L-istatus professjonali tan-nisa rurali fl-UE), Brussell, Mejju 2019. https://www.europarl.europa.eu/RegData/etudes/STUD/2019/608868/IPOL_STU(2019)608868_EN.pdf

(13) Ibid.

(14) Global Entrepreneurship Monitor, Women's Entrepreneurship 2020/21: Thriving Through Crisis (L-Intraprenditorija tan-Nisa 2020/21: Suċċess fil-Kriżi), Londra, 2021,

https://gemconsortium.org/report/gem-202021-womens-entrepreneurship-report-thriving-through-crisis.

(15) Eurostat, Women in Management (In-Nisa fil-Maniġment), Uffiċċju tal-Pubblikazzjonijiet tal-Unjoni Ewropea, il-Lussemburgu, 2020.

(16) Foss, L., Henry, C., Ahl, H. u Mikalsen, G., “Women's entrepreneurship policy research: a 30-year review of the evidence” (Ir-riċerka dwar il-politika tal-intraprenditorija tan-nisa: analiżi tal-evidenza fuq 30 sena), Small Business Economics, 53(2), pp. 409–429.

(17) OECD, The Missing Entrepreneurs – Policies for Inclusive Entrepreneurship (L-Imprendituri Nieqsa – Politiki għal Intraprenditorija Inklużiva), Pubblikazzjoni tal-OECD, Pariġi, 2019.

(18) Ibid.

(19) OECD, OECD/INFE 2020 International Survey of Adult Financial Literacy(OECD/INFE 2020 Stħarriġ Internazzjonali tal-Litteriżmu Finanzjarju tal-Adulti), Pubblikazzjoni tal-OECD, Pariġi, 2020.

(20) Skonieczna, A. u Castellano, L., “Gender Smart Financing. Investing In and With Women: Opportunities for Europe” (Finanzjament Intelliġenti skont il-Ġeneru. L-Investiment Fin-Nisa u Man-Nisa: Opportunitajiet għall-Ewropa), European Economy Discussion Papers, Nru 129, Uffiċċju tal-Pubblikazzjonijiet tal-Unjoni Ewropea, il-Lussemburgu, Lulju 2020.

(21) Kummissjoni Ewropea u Bank Ewropew tal-Investiment, Funding women entrepreneurs: How to empower growth (Il-finanzjament tal-imprendituri nisa: Kif jiġi awtonomizzat it-tkabbir), 2018.

(22) Women in VC, Experior Venture Fund u Unvconventional Ventures, Funding in the CEE Region Through the Lens of Gender Diversity and Positive Impact (Il-finanzjament fir-Reġjun tal-Ewropa Ċentrali u tal-Lvant mil-Lenti tad-Diversità tal-Ġeneri u l-Impatt Pożittiv), 2021.

(23) EBAN, Statistics Compendium – European Early Stage Market Statistics, (Kompendju tal-Istatistika – Statistika tas-Suq Ewropew fi Stadju Bikri), EBAN, Brussell, 2019.

(24) International Finance Corporation, Moving Towards Gender Balance in Private Equity and Venture Capital (Il-Mixja Lejn Bilanċ bejn il-Ġeneri fl-Ekwità Privata u l-Kapital ta' Riskju), International Finance Corporation, Washington DC, 2019.

(25) Women in VC, Experior Venture Fund u Unvconventional Ventures, Funding in the CEE Region Through the Lens of Gender Diversity and Positive Impact (Il-finanzjament fir-Reġjun tal-Ewropa Ċentrali u tal-Lvant mil-Lenti tad-Diversità tal-Ġeneri u l-Impatt Pożittiv), online.

(26) Il-Kummissjoni Ewropea, Gender Smart Financing. Investing In and With Women: Opportunities for Europe (Finanzjament Intelliġenti skont il-Ġeneru. L-Investiment Fin-Nisa u Man-Nisa: Opportunitajiet għall-Ewropa), Pubblikazzjonijiet tal-Unjoni Ewropea, il-Lussemburgu, Lulju 2020.

(27) OECD, The Missing Entrepreneurs – Policies for Inclusive Entrepreneurship (L-Imprendituri Nieqsa – Politiki għal Intraprenditorija Inklużiva), Pubblikazzjoni tal-OECD, Pariġi, 2021.

(28) Eurofound, Female entrepreneurship: Public and private funding (L-intraprenditorija femminili: Il-finanzjament pubbliku u privat), Uffiċċju tal-Pubblikazzjonijiet tal-Unjoni Ewropea, il-Lussemburgu, 2019.

(29) Eurostat, “Women in science and technology” (In-nisa fix-xjenza u t-teknoloġija), Products Eurostat News, 2 ta' Ottubru 2020.

(30) OECD, The Missing Entrepreneurs – Policies for Inclusive Entrepreneurship (L-Imprendituri Nieqsa – Politiki għal Intraprenditorija Inklużiva) Pubblikazzjoni tal-OECD, Pariġi, 2019.

(31) https://ec.europa.eu/growth/smes/supporting-entrepreneurship/women-entrepreneurs/support-tools-and-networks-women_mt

(32) Global Entrepreneurship Monitor, 2021/2022 Global Report – Opportunity Amid Disruption (Rapport Globali 2021/2022 – L-Opportunità Qalb it-Tħarbit), GEM, Londra, 2022, https://www.gemconsortium.org/reports/latest-global-report.